Diari Oficial de la Generalitat Valenciana


Sumari del DOGV 6533, del 01-06-2011 (2011/6340)

ACORD de 27 de maig de 2011, del Consell, pel qual es declara la urgent ocupació dels béns i drets subjectes a l'expedient d'expropiació forçosa, de la Diputació Provincial de Castelló, instruït per a l'execució del projecte d'ampliació i millora de la carretera dels Ibarsos a Culla.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6533

Data del DOGV
:   01-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6340


Data del document
:   27-05-2011

Organisme emissor
:   Conselleria de Solidaritat i Ciutadania

Tipus de document
:   Acord

ACORD de 27 de maig de 2011, del Consell, pel qual es declara la urgent ocupació dels béns i drets subjectes a l'expedient d'expropiació forçosa, de la Diputació Provincial de Castelló, instruït per a l'execució del projecte d'ampliació i millora de la carretera dels Ibarsos a Culla. [2011/6340]  
El Consell, en la reunió del dia 27 de maig de 2011, va adoptar l'acord següent:  
  
Antecedents de fet  
  
Prime  
La Junta de Govern de la Diputació Provincial de Castelló, en la sessió de 2 de novembre de 2010, va acordar sotmetre a informació pública, per un termini de 15 dies, la relació de béns i drets afectats per l'execució del projecte de les obres d'ampliació i millora de la carretera dels Ibarsos a Culla.  
  
Segon  
El projecte per a la realització de les obres, junt amb l'estudi d'impacte ambiental, estudi d'integració paisatgística i pla especial complementari, es van aprovar mitjançant un acord plenari de 31 de març de 2009. Sotmés a informació pública mitjançant un edicte en el Diari Oficial de la Comunitat Valenciana, en el periòdic Mediterráneo, i en el tauler d'anuncis dels ajuntaments de la Sierra Engarcerán i Culla, no consta la presentació de reclamacions o la formulació d'al·legacions, ni l'emissió del dictamen municipal sobre el pla especial, segons el certificat emés per la Diputació Provincial de Castelló el 18 de febrer de 2011.  
  
Tercer  
La relació concreta i individualitzada dels béns i drets objecte d'expropiació es va publicar en el Butlletí Oficial de la Província de Castelló número 138, de 18 de novembre de 2010, i en el periòdic Mediterráneo de 17 de novembre de 2010, havent-se exposat en el tauler d'anuncis dels ajuntaments de Sierra Engarcerán i Culla. Es van formular al·legacions, que van ser resoltes per la Junta de Govern Local el 15 de febrer de 2011.  
  
Quart  
Així mateix, mitjançant un acord de la Junta de Govern Local de 15 de febrer de 2011, es va aprovar definitivament la relació dels béns i drets afectats per l'expropiació forçosa per a l'execució del projecte de referència amb les modificacions oportunes, i es va ratificar la necessitat d'ocupació dels béns i drets al·ludits.  
  
Cinqué  
La sol·licitud d'urgent ocupació dels béns i drets afectats per l'expropiació es va formular en l'acord de la Junta de Govern Local de 15 de febrer de 2011; no obstant això, davant de la falta de concreció i justificació dels motius o circumstàncies que determinen l'aplicació d'este procediment excepcional, es va efectuar requeriment d'ampliació i esmena per part de la Conselleria de Solidaritat i Ciutadania.  
  
Posteriorment, el 29 d'abril de 2011 se va justificar la urgència mitjançant un acord de la Junta de Govern Local de 19 d'abril de 2011, que especifica les raons excepcionals de seguretat viària següents:   
«L'esmentat projecte millorarà immediatament la seguretat viària en l'esmentada carretera que enllaça els nuclis urbans dels Ibarsos i Culla, els quals han tingut un important desenrotllament urbanístic en estos últims anys que ha generat un gran augment del trànsit de vehicles en esta carretera. Esta circumstància resulta incompatible amb les característiques geomètriques que presenta l'actual carretera, amb traçat molt deficient tant en planta com en alçat, i disposant de tan sols de 5 metres d'amplària en la calçada, la qual cosa, unit a les irregularitats presents en el ferm, implica un inadmissible augment del risc per a la circulació de vehicles per l'esmentada carretera.  
Les circumstàncies excepcionals que existixen en l'actualitat, citades anteriorment, fan necessària i urgent l'execució del projecte d'ampliació i millora de la carretera dels Ibarsos a Culla, per a ampliar la secció transversal de la carretera en 2,5 metres, a fi de construir una calçada de 7,0 metres i 2 bermes de 0,25 metres, rectificar els revolts de radi reduït i amb escassa visibilitat per a millorar la seguretat viària en la circulació, així com construir les interseccions necessàries que permeten els vehicles la incorporació a la carretera i l'eixida d'esta amb total seguretat».  
  
Sisé  
Consta en l'expedient l'acta de replantejament i la retenció de crèdit.  
  
Fonaments de dret  
  
I. La Diputació Provincial de Castelló té capacitat jurídica per a acordar l'expropiació dels béns afectats a un fi d'utilitat pública o interés social, d'acord amb l'article 2.1 de la Llei d'Expropiació Forçosa, en relació amb l'article 4 de la Llei 7/1985, de 2 d'abril.  
  
  
II. L'article 94 del Text Refós de les Disposicions Legals Vigents en Matèria de Règim Local, aprovat pel Reial Decret Legislatiu 781/1986, de 18 d'abril, disposa que «les obres compreses en els plans d'obres i servicis locals, inclosos els plans provincials de cooperació, portaran annexa la declaració d'utilitat pública i la necessitat d'ocupació dels terrenys i edificis en ells compresos als efectes de la seua expropiació forçosa».  
  
III. L'article 52 de la Llei d'Expropiació Forçosa, i concordants del reglament, preveuen la possibilitat de declarar, excepcionalment, la urgent ocupació dels béns afectats per l'expropiació a què done lloc la realització d'una obra o finalitat determinada, amb les conseqüències que s'hi establixen.  
  
IV. La declaració d'urgent ocupació, que segons l'article 56 del Reglament d'Expropiació Forçosa ha d'estar degudament motivada, ve justificada en el antecedent de fet cinqué.  
  
V. D'acord amb l'annex I, apartat B.4.3, del Reial Decret 3318/1983, de 25 d'agost, es van traspassar a la Generalitat les competències sobre la declaració d'urgent ocupació de béns afectats per expropiacions forçoses en expedients instruïts per les corporacions locals. La competència per a formular esta declaració correspon al Consell, d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei del Consell.  
  
VI. L'acord en què es declare la urgent ocupació dels béns afectats ha de publicar-se en el Diari Oficial de la Comunitat Valenciana a l'efecte de l'article 56.2 del Reglament d'Expropiació Forçosa, perquè els interessats, una vegada publicada la relació i fins al moment de l'alçament de l'acta prèvia, puguen formular per escrit, davant de la corporació expropiant, al·legacions només a l'efecte d'esmenar possibles errors que s'hagen patit al relacionar els béns afectats per la urgent ocupació.  
  
En el present expedient s'han complit totes les prescripcions legals contingudes en les disposicions abans citades, havent-se tramitat el procediment d'acord amb la legislació vigent en la matèria.  
  
  
Per tot això, i a proposta del conseller de Solidaritat i Ciutadania, el Consell   
  
ACORDA  
  
Declarar la urgent ocupació dels béns i drets que es relacionen com a annex, afectats per l'expedient expropiatori instruït per la Diputació Provincial de Castelló per a l'execució del projecte de les obres d'ampliació i millora de la carretera dels Ibarsos a Culla.  
Contra este acord, que posa fi a la via administrativa de conformitat amb el que establix l'article 109.c) de la Llei de Règim Jurídic de les Administracions Públiques i del Procediment Administratiu Comú, els interessats podran interposar els recursos següents:  
  
1. Directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació, si és el cas, del present acord en el Diari Oficial de la Comunitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
2. Potestativament, recurs de reposició davant del Consell, en el termini d'un mes comptador des de l'endemà de la notificació o publicació, si és el cas, d'este acord en el Diari Oficial de la Comunitat Valenciana, de conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, tenint en compte que no és possible simultaniejar el recurs contenciós administratiu i el recurs potestatiu de reposició.  
3. En el cas que l'interessat siga una administració pública, no cal interposar recurs en via administrativa, sense perjuí del que disposa l'article 44 de la Llei 29/1998, de 13 de juliol, havent de requerir prèviament perquè s'anul·le o revoque el present acord, en el termini de dos mesos comptats des de l'endemà de la notificació o publicació, si és el cas, d'este acord en el Diari Oficial de la Comunitat Valenciana, tenint en compte que això no incidix en l'executivitat del present acord, ni interromp els terminis amb vista a la seua fermesa, per no ser substitutiu del règim de recursos en via administrativa.   
  
Tot això sense perjuí que els interessats puguen exercitar qualsevol altra via que estimen oportuna.  
  
València, 27 de maig de 2011  
  
La consellera secretària del Consell,  
per substitució,  
PAULA SÁNCHEZ DE LEÓN GUARDIOLA  
  
  
  
  
\* \* \* \* \* \* \* \* \* \* \* \* \*  
  
